SKRIFTLIG FORESPØRGSEL E-0941/00

af Bart Staes (Verts/ALE) til Kommissionen

(29. marts 2000)

Om: Forbud mod anvendelse af visse imprægneringssalte til behandling af træ

Visse salte, der anvendes til imprægnering af træ, har alvorlige konsekvenser for mennesker og miljø. Disse salte rummer de meget giftige stoffer arsen, chrom IV og kobber. Imprægneret træ anvendes bl.a. til havehuse, rækværker, legetøj, pergolaer, havemøbler og jernbanesveller.

Fra februar 2000 må der i Nederlandene ikke længere sælges produkter, der er fremstillet af imprægneret træ. Kronrådet har for nylig også udtalt sig imod, at der produceres flis af imprægneret træ. Træet må heller ikke anvendes som brændsel i elektricitetsværker, som råstof til spånplader og kvægfoder, og må ikke strøs ud i haver og omkring træer og ikke anvendes som erstatning for halm i stalde.

1. Er Kommissionen på baggrund af de negative konsekvenser for mennesker og miljø rede til som efterfølgelse af det nederlandske eksempel at udarbejde et direktiv, der forbyder produkter, der er fremstillet af imprægneret træ?

a) Har Kommissionen i bekræftende fald allerede taget skridt i denne retning?

b) Hvorfor er Kommissionen i benægtende fald imod et EU-forbud mod produkter, der er fremstillet af imprægneret træ?

2. Er Kommissionen rede til på baggrund af de negative konsekvenser for mennesker og miljø at udarbejde et direktiv, der forbyder forarbejdning af imprægneret træ til flis?

a) Har Kommissionen i bekræftende fald allerede taget skridt i denne retning?

b) Hvorfor er Kommissionen i benægtende fald imod et EU-forbud mod forarbejdning af imprægneret træ til flis?

3. Er Kommissionen rede til på baggrund af de negative konsekvenser for mennesker og miljø at udarbejde et direktiv, der forbyder anvendelse af imprægneret træ som brændsel i elektricitetsværker, som råstof til spånplader og kvægfoder, og forbyder, at det strøs ud i haver og omkring træer og anvendes som erstatning for halm i stalde.

a) Har Kommissionen i bekræftende fald allerede taget skridt i denne retning?

b) Hvorfor er Kommissionen i benægtende fald imod et sådant direktiv?

Svar afgivet på Kommissionens vegne af Erkki Liikanen

(7. juni 2000)

Kommissionen kan forstå, at Nederlandene for nylig har indført et forbud mod, at nederlandske producenter bruger træbeskyttelsesmidler, der indeholder kobber, chrom og arsen, samt mod udendørs anvendelse af træ, der er behandlet med disse stoffer. Kommissionen har endnu ikke modtaget nogen meddelelse om dette forbud og har bedt de nederlandske myndigheder om yderligere oplysninger.

I forlængelse af en gennemgang af visse bestemmelser i Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(1) har Kommissionen undersøgt risikoen ved at bruge arsen til imprægnering af træ. Denne undersøgelse har givet anledning til bekymring over visse aspekter af brugen af træbeskyttelsesmidler, der indeholder arsen, navnlig med hensyn til langtidsvirkningerne af bortskaffelse af træ, der er imprægneret hermed. Man fandt dog ikke, at befolkningen udsættes for en akut risiko.

Industrien har foreslået, at den frivilligt forpligter sig til at styre de risici, der konstateres. Kommissionen undersøger i øjeblikket dette forslag. Derudover overvejer Kommissionen, om det er nødvendigt med yderligere restriktioner vedrørende markedsføring og brug af arsen, der anvendes som træbeskyttelse, i henhold til direktiv 76/769/EØF. Desuden er træbeskyttelsesmidler omfattet af Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(2). Kommissionen har til hensigt snart at vedtage foranstaltninger til gennemførelse af dette direktiv, og i den forbindelse vil vurderingen af træbeskyttelsesmidler blive højt prioriteret. Spørgsmålet om, hvorvidt der skal fremsættes forslag om endnu et direktiv, der begrænser markedsføringen af disse biocider, vil blive taget op, når resultatet af denne vurdering foreligger.

Kommissionen skal desuden henvise det ærede medlem til svaret på skriftlig forespørgsel E-0942/00.

(1) EFT L 262 af 27.9.1976.

(2) EFT L 123 af 24.4.1998.